b'\n_START_ARTICLE_\nBitka za Britanijo\n_START_SECTION_\nUvod v bitko\n_START_PARAGRAPH_\nPo evakuaciji britanskih ekspedicijskih sil iz Dunkirka (operacija Dinamo) in padcu Francije spomladi 1940, so Nemci \xc5\xbeeleli kon\xc4\x8dati vojno na zahodu. To bi jim uspelo samo s kapitulacijo zadnje velesile v tem delu Evrope, Zdru\xc5\xbeenega kraljestva._NEWLINE_Za ta namen je Hitler zaposlil svoje generale, ki jim je zadal nalogo pripraviti veliko amfibijsko-desantno operacijo na britanski otok. Tako so nastali na\xc4\x8drti za operacijo Morski lev, s katero naj bi Tretji rajh spravil Veliko Britanijo na kolena. Hitler in njegovi generali pa so se zavedali, da je za tak podvig potrebno zagotoviti popolno zra\xc4\x8dno premo\xc4\x8d, zaradi \xc4\x8desar je Hitler od glavnega poveljnika Luftwaffe, Hermanna G\xc3\xb6ringa zahteval, da to premo\xc4\x8d zagotovi._NEWLINE_Tudi admiral Raeder je od letalstva zahteval, da mu zagotovi premo\xc4\x8d v zraku, poleg te zahteve pa je \xc5\xbeelel, da Luftwaffe oslabi tudi pomorsko mo\xc4\x8d Velike Britanije. Ta je namre\xc4\x8d imela v doma\xc4\x8di floti (Home Fleet) ve\xc4\x8d kot 50 ru\xc5\xa1ilcev ter na ducate kri\xc5\xbeark in bojnih ladij. Kraljeva mornarica bi tako resno ogrozila ali celo uni\xc4\x8dila vsakr\xc5\xa1en poskus amfibijsko desantne operacije na Otok.\n_START_SECTION_\nRezultat bitke\n_START_PARAGRAPH_\nBitka za Britanijo je bil prvi poraz nem\xc5\xa1kih sil. Kljub temu pa se Hitler s tem ni preve\xc4\x8d obremenjeval, saj takrat britanske sile \xc5\xa1e niso bile zmo\xc5\xbene ogroziti nem\xc5\xa1kih na\xc4\x8drtov bliskovite vojne. Britanci so z odlo\xc4\x8dnim odporom dali tudi upanje ostalim dr\xc5\xbeavam, saj jim je uspelo prestati napad._NEWLINE_Kljub nem\xc5\xa1kim napadom na britanske industrijske objekte je RAF nadome\xc5\xa1\xc4\x8dala letala hitreje, kot pa je to uspelo nem\xc5\xa1ki Luftwaffe. Izgube velikega \xc5\xa1tevila letal in izku\xc5\xa1enih pilotov so povzro\xc4\x8dile, da si Luftwaffe do konca vojne ni popolnoma opomogla._NEWLINE_Ker so Britanci odbili nem\xc5\xa1ki napad, so lahko reorganizirali svoje sile, Britansko ozemlje pa je kasneje slu\xc5\xbeilo kot zavezni\xc5\xa1ko opori\xc5\xa1\xc4\x8de v Evropi.\n_START_SECTION_\nLuftwaffe\n_START_PARAGRAPH_\nImela je letala:_NEWLINE_Junkers Ju 87 (\xc5\xa0tuka), Messerschmitt Bf 109, Messerschmitt Me 110, Dornier Do 17, Dornier Do 215 in Dornier Do 217, Heinkel He 111, Junkers Ju 88.\n_START_SECTION_\nRAF\n_START_PARAGRAPH_\nImela je letala Supermarine Spitfire in Hurricane , Bristol Blenheim , Bristol Beaufighter, Boulton Paul Defiant.'